চিৎপুর রোড তথা রবীন্দ্র সরণি দিয়ে যেতে যেতে সেকালের প্রাচীন পরিবারের এমন সব অতীত কীর্তির কিছু না কিছু নিদর্শন চোখে পড়বেই। এই তো বাঁ-হাতি নন্দরাম সেন স্ট্রিট, যার প্রবেশপথেই বাঁ-হাতি দেখা যাচ্ছে একটি বিশালাকার আটচালা মন্দির। যাঁর নামে এই রাস্তাটি সেই নন্দরামের প্রতিষ্ঠিত সনাতন রীতির বাঁকানো চাল ও ত্রিখিলানযুক্ত এই মন্দিরটি এখানের এক বিশেষ দ্রষ্টব্য। মন্দিরে নিবদ্ধ পাঁচটি লিপিফলকে উৎকীর্ণ সাল তারিখগুলি থেকে মন্দিরের প্রতিষ্ঠাকাল যথার্থ বিবেচিত না হলেও, স্থাপত্য বিচারে সেটি যে আঠারো শতকের মধ্যভাগে নির্মিত সে বিষয়ে কোনও সন্দেহ নেই।